
A bizottság ülésére meghívást kap: Zalaegerszeg MJV Önkormányzata Közgyűlésének tagjai


Tisztelt Közgyűlés!
Az Egerszeg Fesztivál évről évre kiemelt jelentőségű közösségi esemény városunk életében, amely nemcsak a zenei kultúra szeretetének erősítését szolgálja, hanem lehetőséget teremt a közösségi kapcsolatok ápolására és a helyi értékek bemutatására is. A rendezvény további fejlesztése és a fiatal korosztály aktívabb bevonása érdekében javaslom egy úgynevezett „Ifjúsági udvar” kialakítását a fesztivál ideje alatt.
Fontos kiemelni, hogy az Ifjúsági udvar koncepciója nem előzmény nélküli: az elképzelés már megjelent a „Magyarország Ifjúsági Fővárosa 2026” című pályázatunkban is. Bár a pályázat elnyerésére nem került sor, a benne megfogalmazott szakmai célkitűzéseket és fejlesztési irányokat továbbra is értékesnek tartjuk, ezért az abban szereplő Ifjúsági udvar koncepcióját – önálló kezdeményezésként – meg kívánjuk valósítani.
Az Ifjúsági udvar célja, hogy egy olyan, kifejezetten a fiatalok számára kialakított közösségi tér jöjjön létre, ahol a résztvevők saját korosztályukkal találkozhatnak, tartalmas és szórakoztató programokon vehetnek részt, valamint lehetőségük nyílik a kikapcsolódásra.
A tervezett helyszín – a Kvártélyház udvara – kiváló adottságokkal rendelkezik egy ilyen funkció betöltésére. Az udvar kialakítása során többféle program kerülne megszervezésre, így például:
●	kreatív workshopok és interaktív foglalkozások,
●	vetélkedők és közösségépítő játékok,
●	filmvetítések és beszélgetések,
●	pihenő- és „chill” zóna a kötetlen együttlét számára.
Kiemelt fontosságúnak tartom, hogy az Ifjúsági udvar keretében egy könnyed közösségi tér is kialakításra kerüljön, amely kulturált környezetben biztosít lehetőséget a fiatalok számára a találkozásra, beszélgetésre és kikapcsolódásra. Ez a tér nemcsak a közösségi élményt erősíti, hanem hozzájárul a rendezvény modern, fiatalbarát arculatának kialakításához is. A közösségi tér elsősorban a fiatal korosztály számára kerülne kialakításra, javasoltan legfeljebb 25 éves korig.
Továbbá javaslom, hogy az Ifjúsági udvar programjai között kiemelt szerepet kapjon a helyi fiatal zenészek és tehetségek bemutatkozási lehetősége. A városban számos olyan feltörekvő előadó és zenekar működik, akik számára egy ilyen rendezvény kiváló alkalmat biztosítana a nyilvános szereplésre, tapasztalatszerzésre és közönségük bővítésére. Ez egyben erősíti a helyi kulturális életet és támogatja a fiatal alkotók pályakezdését.
Határozati javaslat:
A Zalaegerszegi Városi Diákönkormányzat testülete vállalja, hogy operatívan részt vesz az „Ifjúsági udvar” létrehozásában az Egerszeg Fesztivál keretében. A testület támogatja egy bár jellegű, kulturált közösségi tér kialakítását az Ifjúsági udvaron belül, elsősorban a 25 év alatti korosztály számára. A testületünk kéri Zalaegerszeg Megyei Jogú Város Önkormányzata támogatását a Kvártélyház Szabadtéri Színház Kft.-vel történő kapcsolatfelvételben annak érdekében, hogy a fesztivál szervezőivel hatékony együttműködésben valósulhasson meg a tervezett programelem.
Határidő: Folyamatos
Felelős: Szommer Péter
Zalaegerszeg, 2026. április 22.

